سهنديه- محمد حسين شهريار
سهه ندييه - محه ممه د حوسئين شهرييار
http://sehend-turkce.blogspot.com/
سهنديه- محمد حسين شهريار
سهه ندييه - محه ممه د حوسئين شهرييار
شاه داغیم، چال پاپاغیم، ائل دایاغیم، شانلی سهه ند´یم
باشی توفانلی سهه ند´یم، اوره يي قانلي سهه ند`يم
باشدا حئیدر بابا تک قارلا، قیروولا قاریشیبسان
سون ایپه ک تئللی بولودلارلا اوفوقده ساریشیبسان
ساواشارکه ن باریشیبسان
گؤیده ن ایلهام آلالی، سیرری سماواتا دییه رسه ن
هله آغ کورکو بورون، یازدا یاشیل دون دا گییه رسه ن
قورادان حالوا یییه رسه ن
دؤشله رینده سونالار سينه سي تک شوخ ممه له رده
نه سرین چئشمه له رین وار
او یاشیل تئلله ری، یئل هؤرمه ده آینالی سحه رده
عیشوه لی ائشمه له رین وار
قوی یاغیش یاغسا دا یاغسین
سئل اولوب آخسا دا آخسین
یانلاریندا دره له ر وار
قوی قله م قاشلارین اوچسون فره له رله، هامی باخسین
باشلاریندا هئره له ر وار
سیلدیریملار، سره له ر وار
او اته کله رده نه قیزلار یاناغی لاله له رین وار
قوزولار اوتلایاراق نئیده نه خوش ناله له رین وار
آی کیمی هاله له رین وار
گول- چیچه کده ن بزه نه نده، نه گلینله ر کیمی نازین
یئل اسه نده او سولاردا نه درین راز-و نیازین
اوینایار گوللو قوتازین
تیتره ییر ساز تئلی تک شاخه له رین چایدا، چمه نده
یئل او تئلله رده گزه نده، نه کوراوغلو چالی سازین
اؤرده یین خلوه ت ائدیب گؤلده پریله رله چیمه نده
قول-قاناددان اونا آغ هؤوله آچار غمزه لی قازین
قیش گئده ر، قوی گله یازین
هله نووروز گولو وار، قار چیچه یین وار، گله جه کله ر
نيل ياغيشدا يووونار كنده، گونه شله ن گوله جه كله ر
اوزله رین تئز سیله جه کله ر
قیشدا کكلیک هه وه سيیله، چؤله قاچدیقدا جاوانلار
قاردا قاققیلدایاراق نازلی قه لمقاشلارین اولسون
یازدا، دؤشله رده ناهار منده سین آچدیقدا چوبانلار
بوللو سودلو سوروله ر، دادلی قاووتماجلارین اولسون
آد آلیب سنده ن او شاعیر کی سن اوندان آد آلارسان
اونا هر داد وئره سه ن، یوز او موقابیل داد آلارسان
تاریدان هر زاد آلارسان
آداش اولدوقدا، سن اونلان داها آرتیق اوجاليرسان
باش اوجالماقدا دماوه ند داغیندان باج آلارسان
شئر الینده ن تاج آليرسان
او دا شئعرین، اده بین شاه داغیدیر، شانلی سهه ند`یم
او دا سن تک آتار اولدوزلارا شئعریله کمه ندی
او دا سیمورغدان آلماقدادی فندی
شئعر یازاندا قله مینده ن دييه سه ن دورر سپه له ندی
سانکی اولدوزلار اله ندی
سؤز دییه نده گؤروسه ن قاتدی گولو، پوسته نی، قندی
یاشاسین شاعیر افه ندی!
او نه شاعیر، کی خه یال مرکه بینه شوو شیغيیاندا
او نهه نگ آت آیاغین توزلو بولودلاردا قویاندا
لوله له نمه کده دی یئر-گؤی، نئجه تومار سارییاندا
گؤره جه کسه ن او زاماندا
نه زامان وارسا، مکان وارسا کسیب بیچدی بیر آندا
گئچه جه کله ر، گله جه کله ر نه بویاندا، نه او یاندا
نه بييلم قالدي هاياندا؟
او نه شاعیر، کی داغین وصفینه میصداق اونو گؤردوم
من سنین تک اوجالیق مشقینه مششاق اونو گؤردوم
عئشقه، عئشق اهلینه موشتاق اونو گؤردوم
باخ نه حؤرمه ت وار اونون اؤز دئمیشی توک پاپاغیندا
شهريیار´ین تاجي اه یمیش باشی دورموش قاباغیندا
باشینا ساوریلان اینجی، چاریق اولموش آیاغیندا
وحی`دیر شئعری، مله کله ردی پیچیلدار قولاغیندا
آیه له ردیر دوداغیندا
شهدي وار بال دوداغيندا
او دا داغلار کیمی شانینده نه یازسام، یاراشاندیر
او دا ظالیم قوپاران قارلا، کوله کله دوروشه ندیر
قودوزا، ظالیمه قارشی سینه گرمیش، ووروشاندیر
قودوزون کورکونه، ظالیم بیره له ر تک داراشاندیر
آمما وجهینده فقیر خالقی اه ییلمیش، سوروشاندیر
قارا میلله ت ده هونه ر بيلسه، هونه رله آراشاندیر
قارالارلا قاریشاندیر، ساریشاندیر
گئجه حاققین گؤزودور، طور تؤره تمیش اوجاغیندا
اریییب باغ تک اوره کله ردی یانارلار چیراغیندا
مئی، محه ببه تده ن ایچیب لاله بیتیبدیر یاناغیندا
او بیر اوغلان کی، پریله ر سو ایچه رله ر چاناغیندا
اینجی قاینار بولاغیندا
طبعی بیر سئوگیلی بولبول، کی اوخور گول بوداغیندا
ساری سونبول قوجاغیندا
سولار افسانه دی سؤیله ر اونون افسونلو باغیندا
سحه رین چنلی چاغیندا
شاعیرین ذؤوقو، نه افسونلو، نه افسانه لی باغلار
آی نه باغلار کی "الیف لئیلی"ده، افسانه ده باغلار
اود یاخیب، داغلاری داغلار
گول گوله رسه بولاق آغلار
شاعیرین عاله می اؤلمه ز، اونا عاله مده زاوال یوخ
آرزيلار اوردا نه خاطیرله یه، ایمکاندی، ماحال یوخ
باغ-ي جننه ت کیمی اوردا "بو حارامدیر، او حالال" یوخ
او محه ببه تده ملال یوخ
اوردا حالدیر، داها قال یوخ
گئجه له ر اوردا گوموشده ندی، قیزیلداندي گونوزله ر
نه زوموررود کیمی باغلاردی، نه مرمه ر کیمی دوزله ر
نه ساری تئللی اینه کله ر، نه آلا گؤزلو اؤکوزله ر
آی نئجه آی کیمی اوزله ر
گول آغاجلاری، نه طاووس کیمی چترین آچیب الوان
حولل.ه کروانیدی، چؤلل.ه ر، بزه نير سورسه بو کاروان
ده وه کاروانیدي داغلار، یوکو اطله سدی بو حئیوان
صابیر´ین شهرینه دوغرو، قاتاری چکمه ده سروان
او خه یالیمداکی شیروان
اوردا قار دا یاغار، آمما داها گولل.ه ر سولابیلمه ز
بو طبیعه ت، او طراوه تده ماحالدیر، اولابیلمه ز
عؤمر پئیمانه سی اوردا دولابیلمه ز
او اوفوقله رده باخارسان نه دنیزله ر، نه بوغازلار
نه پریله ر کیمی قو قوشلاري اوچماقدا، نه قازلار
گؤلده چیممه کده نه قیزلار
بالیق اولدوز کیمی گؤل.له رده، دنیزله رده پاریلدار
آبشار مورواریسین سئل کیمی تؤکدوکده خاریلدار
یئل کوشولدار، سو شاریلدار
قصرله ر واردی قیزیلدان، قالالار واردی عقیقده ن
رافائل تابلوسو تک، صحنه له ری عهد-ي عتیقده ن
دویماسان کؤهنه رفیقده ن
جننه تین باغلاری تک باغلارینین حورو قوصورو
دوزولوب غورفه ده، بالكوندا جه واهير كيمي حوري
الده حوریله رینین جام-ی بولورو
تونگونون گول کیمی صهبا-يی طهورو
نه ماراقلار کی، آییق گؤزله ره رؤیادی دئییرسه ن
نه شافاقلار کی، درين باخمادا دریادی دئییرسه ن
اویدوران جننه ت-ي مأوادی دئییرسه ن
زؤهره نین قصری بیریلیان، حيصاري اينجيدي، یاقوت
قصر-ی جادودو، موهه ندیسله ری هاروت ایله ماروت
اوردا مانی دایانیب قالمیش او صوره تله ره مبهوت
قاپی قوللوقچوسو هاروت
اوردادير شئعر-و اده ب منبه عی، سرچئشمه دی قاینار
نه پریله ر کیمی فه وواره ده ن افشان اولوب اوینار
شاعیر آنجاق بونو آنلار
دولو مهتاب کیمی ایسته خریدی فه وواره له ر ایله
مله که اوردا چیمه ر، آی کیمی مهپاره له ر ایله
گوللو گوشواره له ر ایله
شئعر-و موسیقی شاباش اولمادا، افشاندی، پریشان
سانکی آغ شاهی`دیر اولماقدا گلین باشینا افشان
نه گلینله ر کی، نه انلیک اوزه سورته رله، نه کیرشان
یاخا، نه تولکو، نه دووشان
آغ پریله ر، ساری کؤینه کلی بولودلاردان انیرله ر
سود گؤلونده، مله که ایله چیمه رکه ن سئوینیرله ر
سئوینیرله ر، اؤیونورله ر
قاوزاناندا هله الده دولو بیر جام آپاریرلار
سانکی چنگیله ره، شاعیرله ره، ایلهام آپاریرلار
دریا قیزلارینا پئیغام آپاریرلار
دنیزین اؤرتویو ماوی، اوفوقون سقفی سماوی
آینادیر هر نه باخیرسان: یئر اولوب گؤیله موساوی
غرق اونون شئعرینه راوی
غورفه له ر، آی، بولود آلتیندا اولار تک گؤرونورله ر
گؤز آچیب یومما، چیراقلار کیمی یاندیقدا سؤنورله ر
صحنه له ر چرخ-ی فله ک تک بورونوب، گاه دا چؤنورله ر
کؤلگه لیکله ر سورونورله ر
زوهره بالكوندا ايلاهه شینئلینده گؤرونه رکه ن
باخسان حافيظ´ی ده اوردا جلاله تله گؤره رسه ن
نه سئوه رسه ن
گاه گؤره ن حافظ-ي شیراز ایله بالکوندا دوروبلار
گاه گؤره ن اورتادا شطره نج قورارکه ن اوتوروبلار
گاه گؤره ن سازیله، آوازیله ائیله نجه قوروبلار
سانکی ساغه ر ده ووروبلار
خاجه الحان اوخویاندا، هامی ایشده ن دایانیرلار
او نه واله رله پریله ر گاه اویوب، گاه اویانیرلار
لاله له ر شؤعله سی، الوان شیشه رنگی بویانیرلار
نه خومار گؤزله، یانیرلار
قاناد ایسته ر بو فضا، قوی قالا ترلانلی سهه ند`یم
ائشیت اؤز قیصصه می، دستانیمی، دستانلی سهه ند`یم
سنی حئیدر بابا او نعره له ر ایله چاغیراندا
او سفیل داردا قالان، تولکو قاوان شئر باغیراندا
شئیطانین شیللاغا قالخان قاتیری نوخدا قیراندا
دده قورقوت سسین آلدیم، دئدیم آرخامدی، ایناندیم
آرخا دوردوقدا سهه ند`یم ساوالان تک هاوالاندیم
سئله قارشی قاوالاندیم
جوشقون´ون دا قانی داشدی، منه بیر هایلی سس اولدو
هر سسیز بیر نفه س اولدو
باکی داغلاری دا، های وئردی سسه، قیها اوجالدی
او تایین نعره له ري سانکی بو تایدان دا باج آلدی
قورد آجالدیقدا قوجالدی
راحیم´ین نعره سی قاوزاندی، دییه ن توپلار آتیلدی
سئل گلیب نهره قاتیلدی ....
روسته م´ین توپلاری سسله ندی، دییه ن بومبلار آتیلدی
بیزه گول-غونچا ساچیلدی
قورخما گلدیم دییه، سسله رده منه جان دئدی قارداش
منه جان-جان دییه ره ک، دوشمه نه قان-قان دئدی قارداش
شهریيار سؤیله مه ده ن
گاه منه سولطان دئدی قارداش
من ده جانیم چیغیریب: جان سنه قوربان دئدی قارداش
یاشا اوغلان! سیزه داغدان، دلی جئیران دئدی قارداش
ائل، سیزه قافلان دئدی قارداش
داغ، سیزه آسلان دئدی قارداش
داغلی حئیده ربابا´نین آرخاسی هر یئرده داغ اولدو
داغا داغلار دایاق اولدو
آرزیم آینا-چیراق قویمادا، آیدین شافاق اولدو
او تایین نغمه سی قاوزاندی، اوره کله ر قولاق اولدو
یئنه قارداش دییه ره ک، قاچمادا باشلار آیاق اولدو
قاچدیق، اوزله شدیک آرازدا،.....
یئنه گؤزله ر بولاق اولدو
یئنه غمله ر قالاق اولدو
یئنه قارداش سایاغی سؤزله ریمیز بیر سایاق اولدو
وصل اییین آلمادا، ال چاتمادی عئشقیم داماق اولدو
هله لیک غم سارالارکه ن قارالار دؤندو آغ اولدو
آراز´ین سود گؤلو داشدی، قایالیقلار دا باغ اولدو
ساری سونبولل.ه ره زولف ایچره، اوراقلار داراق اولدو
یونجالیقلار یئنه بیلدیرچینه یای-یاز یاتاق اولدو
گؤزده یاشلار چیراق اولدو
لاله بیتدی یاناق اولدو
غونچا گولدو، دوداق اولدو
نه ايسه سولدا، ساغ اولدو
ائلیمی آرخامی گؤردوکده ظالیم اووچو قیسیلدی
سئل کیمی ظولمو باسیلدی، زینه آرخ اولدو، کسیلدی
گؤل، گؤزونده ن یاشی سیلدی
تور قوران اووچو آتين قاومادا، سیندی، گئری قالدی
اؤزو گئتدی، يئري قالدی
آمما حئیده ربابا دا بیلدی کی، بیز تک هامی داغلار
باغلانیب قول-قولا زنجیرده، بولودلار اودور آغلار
نه بیلیم بلکه طبیعه ت اؤزو نامه رده گون آغلار
اه یری یوللاری آچارکه ن، دوز اولان قوللاری باغلار
صاف اولان سینه نی داغلار
داغلارین هر نه قوچو، ترلانی، جئیرانی، مارالی
هامی دوشگون، هامی پوزغون، سینه له ر داغلی، یارالی
گول آچان یئرده سارالی
آمما ظن ائتمه کی، داغلار یئنه قالخان اولاجاقدیر
محشه ر اولماقدا بولودلار، هامي وولقان اولاجاقدیر
ظولم دونیاسی یانارکه ن ده تیلیت قان اولاجاقدیر
وای نه توفان اولاجاقدیر
دئدین: آزه ر ائلینین بیر یارالی نیسگیلییه م من
نیسگیل اولسام دا گولوم بیر ابه دی سئوگیلییه م من
ائل منی آتسا دا اؤز گولشه نيمين بولبولویه م من
ائلیمین فارسیجا دا دردینی سؤیله ر دیلییه م من
دئنه! دوغرو نه قارانلیق ایسه ائل مشعه لییه م من
ابه دييه ت گولویه م من
نیسگیل اول چرچییه قالسین کی جه واهیر نه دی قانمیر
مده نیيه ت دبین ائیلیر بده ويیه ت، بیر اوسانمیر
گون گئدیر آز قالا باتسین، گئجه سینده ن بیر اویانمیر
بیر اؤز احوالینا یانمیر
آتار اینسانلیغی آمما، یالان انسابی آتانماز
فیتنه قاوزانماسا بیر گون، گئجه آسوده یاتانماز
باشی باشلارا قاتانماز
آمما منده ن ساری، سن آرخایین اول شانلی سهه ن`دیم
دلی جئیرانلی سهه ن`دیم
من داها عرش-ي اعلا کؤلگه سی تک باشدا تاجیم وار
الده موسا كيمي فيرعون´ا قنیم بیر آغاجیم وار
حره جیم یوخ، فره جیم وار
من علی اوغلویام، آزاده له رین مردي، مورادی
او قارانلیقلارا مشعه ل
او ایشیقلیقلارا هادی
حاققا، ایمانا مونادی
باشدا سینماز سیپه ریم، الده کوته لمه ز قیلیجیم وار
--------------------------------------
*بعضي يايينلاردا اؤزگون متينده بولونمايان و بولود قاراچورلويا عاييد اولماديقلاري ساولانان (ايدديعا ائديله ن) آشاغيداكي ديزه له ر (بندله ر) بو قوشاغا (پوئمايا) آرتيريلميشدير:
[*دردیمیز سانما کی، بیر تبریز-و تئهران´دیر عزیزیم
یا کی، بیز تورک´ه جهننه م اولان ایران´دير عزیزیم
یوخ بو دین داعواسیدیر، دونیا تیلیت قاندیر عزیزیم
تورک اولا، فارس اولا دوزلوک داها تالاندیر عزیزیم
بیز آتان دیندیر، آتان دا بیزی ایماندیر عزیزیم
سامیری مورته د ائدیب هر نه موسه لماندیر عزیزیم
اوممه تین هارون´و من تکله رله گیریاندیر عزیزم
هر طره فده ن قیلیج اندیرسه له قالخاندیر عزیزیم
بیر بیزیم درمانیمیز موسی-يي عيمران´دیر عزیزیم
گله جه ک شوبهه سی یوخ، آیه-يی قورآن`دیر عزیزیم
او هامی دردله ره درماندیر عزیزیم
دوقتور اولدوقدا بشه ر بو یارانی ساغلاماق اولماز
اولماسا آللاه الی دین مره ضین چاغلاماق اولماز
داغلاماق دا علاج اولسا بیر ائلی داغلاماق اولماز
دینی آتمیش ائله یاوروم داها بئل باغلاماق اولماز
او گولوب آغلایا دا، اونلا گولوب آغلاماق اولماز
شئیطانی یاغلاماق اولماز*]
snd_Arab ckb_Arab zsm_Latn snd_Arab ckb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ace_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab ckb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab prs_Arab azb_Arab bjn_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab pes_Arab pes_Arab urd_Arab bjn_Arab azb_Arab azb_Arab azb_Arab azb_Arab ace_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab bjn_Arab bjn_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab ace_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab pes_Arab azb_Arab azb_Arab urd_Arab azb_Arab unk azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab